Predkladacia správa

Vypracovanie systému finančného riadenia štrukturálnych fondov bolo jednou zo základných podmienok stanovených Európskou komisiou v rámci Negociačnej kapitoly 21 – Regionálna politika a koordinácia štrukturálnych nástrojov. 

Slovenská republika je dňom vstupu do Európskej únie oprávnená čerpať finančné prostriedky zo štrukturálnych fondov. V súlade so zákonom č. 523/2004 Z. z. o rozpočtových pravidlách verejnej správy sa štrukturálne fondy stávajú súčasťou príjmov a výdavkov štátneho rozpočtu. 
Predchádzajúca verzia Koncepcie systému finančného riadenia štrukturálnych fondov bola schválená ministrom financií a vydaná na stránke Ministerstva financií SR dňa 15.02.2005. 

Jednotlivé zmeny aktualizovaného materiálu súvisia so zjednodušením finančného riadenia štrukturálnych fondov a so zohľadnením skutočností vyplývajúcich  z reálnej implementácie štrukturálnych fondov od začiatku programového obdobia 2004-2006.

Vo vzťahu k zjednodušeniu finančného riadenia sa zmeny týkajú predovšetkým systému predkladania účtovných dokladov. Platobné jednotky oproti predchádzajúcej verzii materiálu nie sú povinné spolu so žiadosťami o platbu kontrolovať účtovné doklady predložené konečnými prijímateľmi/príjemcami pomoci. Rovnako sa zavádza definícia účtovného dokladu pre účely predkladania žiadosti konečného prijímateľa/príjemcu pomoci o platbu. 

Ďalším zjednodušením finančného riadenia je aj na možnosť realizácie projektu z viacerých účtov a v inej mene ako SKK, možnosť viacerých pomerov na projekty pre relevantné programy a upresnený systém certifikácie.

Aktualizovaný materiál zohľadňuje možnosť využitia systému zálohových platieb mimovládnymi organizáciami pri projektoch v rámci iniciatívy ES EQUAL. Vo vzťahu k zálohovej platbe v rámci programových dokumentov financovaných z ESF sa pre oprávnených konečných prijímateľov zvyšuje maximálna výška zálohovej platby z 20 % ročného rozpočtu projektu až do výšky 40 % z prvých 12 mesiacov rozpočtu projektu. 

Materiál rovnako upresňuje výkon predbežnej finančnej kontroly žiadostí o platbu a systém účtov subjektov zapojených do finančného riadenia štrukturálnych fondov. Vzhľadom na skúsenosti pri overovaní súhrnných žiadostí o platbu sa predlžuje lehota na ich schválenie zo strany platobného orgánu na 10 pracovných dní. Z dôvodu zabezpečenia čo najrýchlejšieho prevodu prostriedkov konečným prijímateľom/príjemcom pomoci sa zároveň stanovuje lehota na schválenie kompletnej žiadosti o platbu/ zúčtovanie zálohovej platby, resp. predfinancovania pre riadiace orgány/sprostredkovateľské orgány pod riadiacimi orgánmi.

Z aktualizovaného materiálu bol vypustený text a údaje ohľadne iniciatív INTERREG IIIB a IIIC vzhľadom na to, že materiál sa uvedenými iniciatívami nezaoberá.  

Postupy stanovené v aktualizovanom materiáli budú podrobnejšie rozpracované vo vnútorných manuáloch jednotlivých orgánov zapojených do finančného riadenia štrukturálnych fondov.

Systém finančného riadenia štrukturálnych fondov zahŕňa komplex na seba nadväzujúcich a vzájomne prepojených podsystémov a činností, prostredníctvom ktorých sa zabezpečuje účinné finančné plánovanie, rozpočtovanie, účtovanie, výkazníctvo, platba konečným prijímateľom, sledovanie finančných tokov a finančná kontrola pri realizácii pomoci zo štrukturálnych fondov. 
Cieľom koncepcie je zabezpečiť efektívny systém  finančného riadenia štrukturálnych fondov v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci štrukturálnych fondov v nadväznosti na Európskou komisiou schválené programové dokumenty.

Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.